એક પછી એક સિંહબાળના મોતની ઘટનાને લઇ હવે રાજય સરકાર, સ્થાનિક વનવિભાગ અને તંત્રના અધિકારીઓ સામે ગંભીર સવાલો ઉઠી રહ્યા છે. તો, બીજીબાજુ, સિંહોના મોતનો ગંભીર સિલસિલો અટકવાનું નામ નહી લેતાં વન્યજીવ પ્રેમી સહિતના પ્રજાજનોમાં ઉગ્ર આક્રોશની લાગણી ફેલાવા પામી છે. ગીર પંથકમાં ૨૩ સિંહોના મોત મામલે ખુદ ગુજરાત હાઇકોર્ટે ગંભીર નોંધ લઇ સુઓમોટો રિટ દાખલ કરી હવે કોઇ વધુ સિંહ કે સિંહબાળના મોત ના થાય તેની ખાસ તકેદારી રાખવા અને અસરકારક પગલાં લેવા રાજય સરકાર સહિતના સત્તાવાળાઓને મહત્વના આદેશો જારી કર્યા હતા પરંતુ આ આદેશો બાદ પણ તાજેતરમાં ત્રણ સિંહબાળના મોત સામે આવ્યા હતા. એ ઘટનાના વિવાદ અને ચકચાર હજુ શમ્યા નથી ત્યાં આજે ફરીથી જસાધાર રેન્જમાં ફરેડા વિસ્તારમાંથી ચાર મહિનાના વધુ એક સિંહબાળનો મૃતદેહ મળતાં જબરદસ્ત ખળભળાટ મચી ગયો હતો.